CELEX: 32013D0805
Language: ro
Date: 2013-12-17 00:00:00
Title: 2013/805/UE: Decizia de punere în aplicare a Consiliului din 17 decembrie 2013 de autorizare a introducerii de către Republica Polonă a unor măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată

28.12.2013   
            
            
               RO
            
            
               Jurnalul Oficial al Uniunii Europene
            
            
               L 353/51
            
         
      DECIZIA DE PUNERE ÎN APLICARE A CONSILIULUI
   
   din 17 decembrie 2013
   de autorizare a introducerii de către Republica Polonă a unor măsuri de derogare de la articolul 26 alineatul (1) litera (a) și de la articolul 168 din Directiva 2006/112/CE privind sistemul comun al taxei pe valoarea adăugată
   (2013/805/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
   având în vedere propunerea Comisiei Europene,
   întrucât:
   
               (1)
            
            
               Printr-o scrisoare înregistrată de Comisie la data de 18 iunie 2013, Republica Polonă a solicitat autorizația de a introduce măsuri speciale de derogare de la articolul 26 alineatul (1) litera (a) și de la articolul 168 din Directiva 2006/112/CE, referitoare la anumite autovehicule rutiere și la cheltuielile conexe (denumite în continuare „măsurile”).
            
         
               (2)
            
            
               În conformitate cu articolul 395 alineatul (2) al doilea paragraf din Directiva 2006/112/CE, Comisia a transmis derogările solicitate către celelalte state membre, prin scrisoarea din 10 octombrie 2013. Printr-o scrisoare datată 14 octombrie 2013, Comisia a notificat Republica Polonă că dispune de toate informațiile necesare pentru a analiza solicitarea.
            
         
               (3)
            
            
               Articolul 168 din Directiva 2006/112/CE stabilește dreptul unei persoane impozabile de a deduce taxa pe valoarea adăugată (TVA) percepută pentru furnizarea de bunuri și servicii pe care le primește în vederea utilizării în scopul operațiunilor sale impozabile. Articolul 26 alineatul (1) litera (a) din directiva menționată prevede obligația de a declara TVA atunci când un activ al unei societăți comerciale este utilizat în folosul propriu de către o persoană impozabilă sau de către personalul acesteia sau, mai general, este utilizat în alte scopuri decât pentru desfășurarea activității sale.
            
         
               (4)
            
            
               Măsurile solicitate de Republica Polonă deviază de la dispozițiile respective, limitând dreptul de deducere a TVA aferentă cumpărării, închirierii sau leasingului anumitor autovehicule rutiere și cheltuielilor conexe și pentru a scuti persoana impozabilă de declararea TVA aferente utilizării în scopuri neprofesionale a autovehiculelor care fac obiectul limitării.
            
         
               (5)
            
            
               Utilizarea în scopuri neprofesionale a autovehiculelor este dificil de determinat cu exactitate iar mecanismul aferent este adesea împovărător, chiar și atunci când acest lucru este posibil. În cadrul măsurilor solicitate, este oportun ca valoarea TVA aferentă cheltuielilor deductibile legate de autovehiculele motorizate care nu sunt utilizate exclusiv în scopuri profesionale să fie stabilită, cu unele excepții, sub formă de rată forfetară procentuală. Pe baza informațiilor disponibile în prezent, Republica Polonă estimează că o rată de 50 % este justificabilă. În același timp, pentru a evita dubla impunere, obligația de a declara TVA pentru utilizarea unui vehicul în scopuri neprofesionale ar trebui suspendată în cazul în care vehiculul a făcut obiectul acestei limitări. Măsurile respective ar putea fi justificate prin necesitatea simplificării procedurii de percepere a TVA și a împiedicării evaziunii fiscale cauzate de o evidență contabilă incorectă și de declarații fiscale false.
            
         
               (6)
            
            
               Limitarea dreptului de deducere în temeiul măsurilor ar trebui să se aplice TVA plătite pentru cumpărarea, achiziționarea intracomunitară, importul, închirierea sau leasingul anumitor autovehicule rutiere și pentru cheltuielile conexe, inclusiv achiziționarea de combustibil.
            
         
               (7)
            
            
               Anumite tipuri de autovehicule rutiere ar trebui excluse din domeniul de aplicare al măsurilor, deoarece, dată fiind natura lor sau tipul de activitate pentru care sunt utilizate, utilizarea lor în scopuri neprofesionale este considerată neglijabilă. Prin urmare, măsurile nu ar trebui să se aplice autovehiculelor având mai mult de 9 locuri (inclusiv locul șoferului) sau o greutate maximă totală care depășește 3 500 kilograme. În plus, limitarea dreptului de deducere nu se aplică TVA percepute pentru cheltuielile legate integral de activitatea profesională a persoanei impozabile.
            
         
               (8)
            
            
               Măsurile de derogare resepctive ar trebui să aibă o durată limitată, pentru a permite evaluarea eficacității lor și determinarea procentului adecvat, dat fiind faptul că procentul propus se bazează pe constatările inițiale referitoare la utilizarea în scopuri profesionale.
            
         
               (9)
            
            
               În cazul în care Republica Polonă consideră că este necesară o nouă prelungire a măsurilor după 2016, ar trebui să transmită Comisiei cererea de prelungire, însoțită de un raport referitor la aplicarea măsurilor în cauză care să cuprindă o reexaminare a procentului aplicat, cel târziu la 1 aprilie 2016.
            
         
               (10)
            
            
               La 29 octombrie 2004, Comisia a adoptat o propunere de Directivă a Consiliului de modificare a Directivei 77/388/CEE a Consiliului (2), în prezent Directiva 2006/112/CE, care include armonizarea categoriilor de cheltuieli pentru care se pot aplica excluderi de la dreptul de deducere. În temeiul acelei propuneri, limitarea dreptului de deducere ar fi posibilă în cazul autovehiculelor rutiere. Măsurile de derogare prevăzute în prezenta decizie ar trebui să expire la data intrării în vigoare a unei astfel de directive de modificare, dacă data respectivă este anterioară datei de expirare prezentei decizii.
            
         
               (11)
            
            
               Derogarea va avea doar un efect neglijabil asupra valorii globale a taxei colectate în etapa de consum final și nu va afecta negativ resursele proprii ale Uniunii provenind din TVA,
            
         ADOPTĂ PREZENTA DECIZIE:
   Articolul 1
   (1)   Prin derogare de la articolul 168 din Directiva 2006/112/CE, Republica Polonă este autorizată să limiteze la 50 % dreptul de deducere a TVA aferente cumpărării, achiziționării intracomunitare, importului, închirierii sau leasingului autovehiculelor rutiere, precum și a TVA percepute pentru cheltuielile legate de respectivele autovehicule, atunci când acestea nu sunt utilizate exclusiv în scopuri profesionale.
   (2)   Limitarea la 50 % menționată la alineatul (1) nu se aplică autovehiculelor având o greutate maximă totală care depășește 3 500 kg sau autovehiculelor cu mai mult de nouă locuri, inclusiv locul șoferului.
   (3)   Limitarea la 50 % menționată la alineatul (1)nu se aplică TVA percepute pentru cheltuielile legate integral de activitatea profesională a persoanei impozabile.
   Articolul 2
   Prin derogare de la articolul 26 alineatul (1) litera (a) din Directiva 2006/112/CE, Republica Polonă este autorizată să nu considere drept o prestare de servicii efectuată cu plată utilizarea în scop personal de către o persoană impozabilă sau de către personalul acesteia sau, mai general, utilizarea în alte scopuri decât pentru desfășurarea activității sale a unui vehicul căruia i se aplică limitarea la 50 % menționată la articolul 1 din prezenta decizie.
   Articolul 3
   (1)   Prezenta decizie produce efecte de la data notificării.
   Se aplică de la 1 ianuarie 2014. Expiră la 31 decembrie 2016 sau, dacă intervine înainte, la data intrării în vigoare a normelor Uniunii care stabilesc cheltuielile aferente autovehiculelor rutiere care nu dau dreptul la deducerea completă a TVA.
   (2)   Orice cerere de prelungire a măsurilor pevăzute în prezenta decizie se transmite Comisiei până la 1 aprilie 2016. O astfel de solicitare se însoțește de un raport care să includă o reexaminare a limitării procentului aplicat dreptului de deducere a TVA în baza prezentei decizii.
   Articolul 4
   Prezenta decizie se adresează Republicii Polone.
   
      Adoptată la Bruxelles, 17 decembrie 2013.
      
         
            Pentru Consiliu
         
         
            Președintele
         
         L. LINKEVIČIUS
         
      
   
   
      (1)  JO L 347, 11.12.2006, p. 1.
   
      (2)  A șasea Directivă 77/388/CEE a Consiliului din 17 mai 1977 privind armonizarea legislațiilor statelor membre referitoare la impozitele pe cifra de afaceri - sistemul comun al taxei pe valoarea adăugată: baza unitară de evaluare (JO L 145, 13.6.1977, p. 1).